ནང་སོག་རང་སྐྱོང་ལྗོངས་ནི་ཀྲུང་ཧྭ་མི་དམངས་སྤྱི་མཐུན་རྒྱལ་ཁབ་ཀྱི་སོག་པོ་གཙོ་བྱས་ཞིང་རྒྱ་རིགས་ཀྱི་གྲངས་འབོར་མང་ཆེ་བ་ཡིན་པའི་ཞིང་ཆེན་རིམ་པའི་རང་སྐྱོང་ལྗོངས་ཞིག་ཡིན།རྩ་ཁྲིམས་ཀྱི་དོན་ཚན་༤བའི་ཚན་པ་༤་བའི་ནང་དུ་༼རིགས་སོ་སོའི་མི་རིགས་ལ་རང་ཉིད་ཀྱི་སྐད་ཡིག་བེད་སྤྱོད་དང་དར་སྤེལ་གྱི་རང་དབང་ཡོད།༽ཅེས་བ་དང་།དེའི་དོན་ཚན་༡༢༡་གི་ནང་དུ་༼མི་རིགས་རང་སྐྱོང་ས་གནས་ཀྱི་རང་སྐྱོང་དབང་འཛིན་ལས་ཁུངས་ཀྱིས་ལས་འགན་སྒྲུབ་སྐབས།རང་སྐྱོང་ས་གནས་ཀྱི་རང་སྐྱོང་ཁྲིམས་སྲོལ་གྱི་གཏན་འཁེལ་ལྟར།ས་གནས་དེའི་རྒྱུན་སྤྱོད་བྱེད་པའི་སྐད་ཡིག་གཅིག་གམ་དུ་མ་བཀོལ་སྤྱོད་བྱེད་དགོས།༽ཞེས་བའི་གཏན་འཁེལ་དང་།ཀྲུང་ཧྭ་མི་དམངས་སྤྱི་མཐུན་རྒྱལ་ཁབ་ཀྱི་མི་རིགས་ས་གནས་རང་སྐྱོང་གི་ཁྲིམས་ཀྱི་དོན་ཚན་༡༠་ཡི་ནང་དུ་༼མི་རིགས་རང་སྐྱོང་ས་གནས་ཀྱི་རང་སྐྱོང་དབང་འཛིན་ལས་ཁུངས་ཀྱིས་ས་གནས་དེའི་མི་རིགས་སོ་སོ་ཡིས་རང་ཉིད་ཀྱི་སྐད་ཡིག་བེད་སྤྱོད་བྱེད་པའི་རང་དབང་ལ་ཁག་ཐེག་བྱེད་དགོས་བ་དང་།མི་རིགས་དེ་དག་ལ་རང་ཉིད་ཀྱི་སྲོལ་རྒྱུན་གོམས་སྲོལ་བསྒྱུར་བཅོས་དང་རྒྱུན་འཁྱོངས་བྱེད་པའི་རང་དབང་ཀྱང་ཡོད།༽བཅས་བའི་ཁྲིམས་ཀྱི་རྩ་དོན་ལྟར།ནང་སོག་རང་སྐྱོང་ལྗོངས་ཀྱིས་༼ནང་སོག་རང་སྐྱོང་ལྗོངས་ཀྱི་སོག་པོའི་སྐད་ཡིག་ལས་དོན་གྱི་སྲོལ་ཡིག་༽ཅེས་བའི་་ཡུལ་ཁྲིམས་བཟོས།ཁྲིམས་དེའི་དོན་ཚན་༢་པ་ཡི་ནང་ནས་༼སོག་པོའི་སྐད་ཡིག་ནི་རང་སྐྱོང་ལྗོངས་ཀྱི་རྒྱུན་སྤྱོད་སྐད་ཡིག་ཡིན་པ་དང་།རང་སྐྱོང་གི་དབང་ཆ་འཛིན་པའི་ཡོ་བྱད་གལ་ཆེན་ཞིག་ཀྱང་ཡིན།རང་སྐྱོང་ལྗོངས་ཀྱི་དབང་འཛིན་ལས་ཁུངས་རིམ་པས་ལས་དོན་སྒྲུབ་དུས་སོག་པོའི་སྐད་ཡིག་དང་རྒྱའི་སྐད་ཡིག་ཟུང་འབྲེལ་གྱིས་བཀོད་སྤྱོད་བྱེད་དགོས་ལ།སོག་པོའི་སྐད་ཡིག་གཙིགས་ཆེ་བར་འཛིན་དགོས།༽ཞེས་གཏན་ལ་འཁེལ།